ΓΡΑΠΤΗ ΕΡΩΤΗΣΗ P-0128/98 υποβολή: John Iversen (PSE) προς την Επιτροπή (22 Iανουαρίου 1998)

Θέμα: Mεταφορές μόσχων και ανώτατα όρια βάρους

Στην απάντηση της Επιτροπής στην υπ' αριθμόν Ρ-3757/97 ((ΕΕ C 174 της 8.6.1998, σελ. 120. )) ερώτηση υποστηρίζεται, χωρίς αποδεικτικά στοιχεία, ότι οι καλύτεροι προς σφαγή μόσχοι που έχουν βάρος 300 κιλών μπορούν να αποφέρουν σφάγιο βάρους άνω των 160 κιλών.

Ακόμα και αν θεωρηθεί η πληροφορία αυτή ως σωστή, από μαθηματική άποψη παραμένει αδύνατον να επιτευχθεί ως μέσος όρος τα 162 κιλά για όλους τους ζώντες μόσχους με βάρος κάτω των 300 κιλών.

Στην έκθεση CΟΜ (97) 165 συμπεριλαμβάνεται στην σελίδα 12, πίνακας με κατανομή των μόσχων που εσφάγησαν στην Ολλανδία κατά την περίοδο από τον Δεκέμβριο του 1997 έως την 12η εβδομάδα του 1997. Στην δεύτερη στήλη αναφέρονται οι μόσχοι, οι οποίοι ανεξαρτήτως πριμοδότησης για πρώιμη εμπορία, παραδίδονται σ' αυτές τις κατηγορίες βάρους, δηλαδή σύμφωνα με την κατανομή του 1995. Αυτοί οι 84.464 μόσχοι έχουν, κατά μέσον, όρον βάρος 118,7 κιλών.

Εάν συμπεριληφθούν στη στήλη ΙΙ οι κατηγορίες βάρους έως 165 κιλά, είναι μαθηματικώς αδύνατον οι υπόλοιποι 384.150 μόσχοι που παραδίδονται σε περίοδο 16 εβδομάδων στην Ολλανδία, να τοποθετηθούν κατά τέτοιον τρόπο στις κατηγορίες βάρους, ώστε οι συνολικοί 368.614 μόσχοι να έχουν, κατά μέσον όρο, βάρος 162 κιλών. Ακόμα και εάν υποθέσουμε ότι οι υπόλοιποι 284.150 μόσχοι έχουν βάρος 162 κιλών, ο μέσος όρος παραμένει μόνον 154 κιλά.

Δεδομένου ότι όλοι οι υπόλοιποι μόσχοι φυσικά δεν είναι δυνατόν να παραδίδονται έχοντας ζωντανό βάρος 300 κιλών και «καλή έως άριστη ανάπτυξη», αναγκαστικά θα πρέπει να υπάρχει κάποιο λάθος στα ολλανδικά και βελγικά στοιχεία που διαβιβάζονται στην Eurostat.

1. Μπορεί η Επιτροπή να παράσχει στοιχεία τεκμηρίωσης όσον αφορά το μέσο βάρος των σφαγίων από μόσχους με ζωντανό βάρος κάτω των 300 κιλών;

2. Μπορεί η Επιτροπή να παράσχει στοιχεία όσον αφορά τους μόσχους που έχουν σφαγεί το 1995 στην Ολλανδία και το Βέλγιο, κατανεμημένα σε κατηγορίες βάρους;

3. Εάν αυτό δεν θεωρηθεί δυνατόν, μπορεί η Επιτροπή να παράσχει μία κατ' εκτίμηση κατανομή σε κατηγορίες βάρους των μόσχων που έχουν σφαγεί στην Ολλανδία και στο Βέλγιο έχοντας κατά μέσον όρο βάρος σφαγίου 162 κιλών;

Συμπληρωματική απάντηση του κ. Fischler εξ ονόματος της Επιτροπής (27 Φεβρουαρίου 1998)

Επιπλέον της απάντησής της, της 13ης Φεβρουαρίου 1998 ((ΕΕ C 223 της 17.7.1998 σελ. 120. )) η Επιτροπή είναι σε θέση επί του παρόντος να διαβιβάσει τις ακόλουθες συμπληρωματικές πληροφορίες.

Η Επιτροπή λαμβάνει υπόψη την ανάλυση που διεβίβασε το Αξιότιμο Μέλος του Κοινοβουλίου όσον αφορά τα δεδομένα βάρους για τους μόσχους.

Εφόσον το Συμβούλιο επέλεξε τα δεδομένα Eurostat για τον καθορισμό των γενικών κανόνων που αφορούν την πριμοδότηση για την πρόωρη διάθεση στην αγορά, η Επιτροπή πρέπει να βασίζεται στα στοιχεία που διαβιβάζουν τα κράτη μέλη στη στατιστική υπηρεσία της. Στην κατηγορία των μόσχων, δηλαδή ζώα με ζών βάρος 300 χγρ. κατ'ανώτατο όριο, τα στοιχεία που παρέχονται αφορούν το συνολικό αριθμό των μόσχων που έχουν σφαγεί και το συνολικό βάρος των σφαγείων των εν λόγω μόσχων.

Τα αριθμητικά στοιχεία που διαβιβάστηκαν για το 1995 για τις Κάτω Χώρες είναι 1.198.000 μόσχοι που αντιστοιχούν σε 193.900 τόνους, ενώ τα αντίστοιχα αριθμητικά στοιχεία για το Βέλγιο ήταν 336.000 μόσχοι και 53.800 τόνοι, δηλαδή μέσοι όροι που ανέρχονται σε 162 χιλιόγραμμα και 160 χιλιόγραμμα αντιστοίχως.

Όσον αφορά τις δύο τελευταίες ερωτήσεις, η Επιτροπή δεν λαμβάνει από τα κράτη μέλη στατιστικές λεπτομέρειες οι οποίες θα της επέτρεπαν να καθορίσει τις κατανομές ανά κατηγορία βάρους που ζητήθηκαν.